钦定古今图书集成/方舆汇编/职方典/第1527卷 > 《建思州府议》郭子章
## 钦定古今图书集成/方舆汇编/职方典/第1527卷 > 《建思州府议》郭子章

“思州府治建于都坪，正统乙巳陷，嘉靖辛亥再陷，何
利于都坪？已迁平溪，依军而守，倚江而宅，何不利于
平溪？”而论府治者，便都坪不便平溪，复皆狃于小利，
未睹要害，安于平常，忽于变故，幸今日贼去之为安，
而不虞异日贼来之为祸也。平溪有尺籍，有武弁，有
坚城，有大江，得一太守居中调度，何贼之足虞？或曰：
“平溪属楚，思州属黔，臂指不相使也，今则一家矣。”或
曰：“民属府，军属卫，思民在都坪也。彼贵阳、平越新创，
亦何民之有？今则加以军民矣。”或曰：“迎送有奔走之
苦，过客有供应之费，不若都坪逸也。彼贵阳、镇远、平
越三郡，又将何避焉？而以小费妨大计，非矣。肤见如
斯，愿与豪杰共商之。”乃敢以闻之于朝。